Amalunga eWoza Angena Ezithaladeni Etshengisela koBulawayo
Phose amakhulu amahlanu abantu angene ezitaladeni esola ukuphathwa kwabemzini weMzilikazi ekutshengiseleni, kusolwa ukungalandelwa kwesisekelo sombuso osokusenza kubenzima ukuthi abantu baselele imuli zabo.
BULAWAYO — Amalunga enhlanganiso yeWomen of Zimbabwe Arise-WOZA, angene ezitaladeni zakoBulawayo ngoLwesibili, etshengisela ethi sokwanele okwenzakala elizweni okugoqela uchuku lwamapholisa, ukuwa kwesimo senotho okuqhubekayo kanye lomthetho ovalela uzulu ukuletha impahla elizweni zivela kwamanye amazwe ikakhulu ukudla. Phose amakhulu amahlanu abantu angene ezitaladeni echothoza ukuphathwa kukazulu weMzilikazi ngesikhathi ilizwe litshengisela, ukungalandelwa kwesisekelo sombuso kanye lemithetho eyenza kubenzima ukuthi abantu baselele imuli zabo. UNkosazana Magodonga Mahlangu, umsekei kamqondisi kulinhlanganiso, uthi isisekelo sombuso sikubeka obala ukuthi amapholisa aqhatshelwe ukuvikela uzulu hatshi ukumbhaxabula njengalokhu okwenzakala eMakokoba, eBurombo Flats. Lokhu kulandela imbiko yokuthi inengi labantu lasala lilimele labantwana bengenelisi ukuphefumula ngemva kokuba amapholisa ephosele intuthu ehitshayo eye teargas, endaweni zabo zokuhlala. UMahlangu uthi bakhathele ngamapholisa kanye lohulumende ongalaleli ukuthi abantu bakhalaza besithini ngesimo senotho yelizwe esesiwonakele okwethusayo. Isakhamuzi, uMnumzana Alfred Dzirutwe obotshwe etshengisela ku Stay Away uthi uhulumende angazake agadlele uzulu kungani uya empini eqondana lezakhamuzi. Wengeze esithi kuqakathekile ukuthi amapholisa azi ukuthi kasebenzeli ibandla le Zanu PF kodwa aqhatshwe nguhulumende kazulu wonke kungakho kumele alandele isisekelo sombuso. Amalunga eWoza afole etshengisela edlula emahofisini enhlanganiso yamalungelo oluntu iZimbabwe Human Rights Commission, aya lemapholiseni ukuyatshiya izikhalazo zawo. Abe Woza laba abakade bengela mvumo yamapholisa yokutshengisela, bathe abayidingi limvumo ngoba lilungelo labo ukutshengisela bekhonona ngesiphatho sikahulumende lamapholisa akhe. Abatshengiseleyo bebethwele amabhakani abhalwe okutshiyeneyo okugoqela ukuthi  lamanye athi